Primăria comunei Berchișești a marcat, miercuri, aniversarea a 106 ani de la votarea actului Unirii Basarabiei cu România de către Sfatul Ţării al Republicii Democratice Moldoveneşti, din data de 27 martie 1918. Primarul din Berchișești, Violeta Țăran, a amintit că pentru a marca aşa cum se cuvine această zi, Parlamentul României a votat Legea nr. 36/2017, care stabileștecă pe 27 martie este sărbătorită Ziua Unirii Basarabiei cu România, zi de sărbătoare naţională.
"Această lege constituie un act minim pe care statul român l-a făcut în semn de recunoştinţă pentru cei care au luptat şi s-au sacrificat pentru România întreagă, pentru limba română şi libertate. Îmi exprim încrederea că România va continua întărirea relaţiilor dintre cele două ţări surori şi vom găsi soluţiile de apropiere instituţională, astfel încât să reușim, într-un timp cât mai scurt, să discutăm concret despre reunirea statelor noastre. Cred că nici un efort nu este prea mare pentru a ne revedea țara reunită și este de datoria noastră să facem acest lucru. Și nimic nu este mai greu decât să ne depășim propriile ezitări, propriile temeri, propriile complexe în fața Europei", a transmis Violeta Țăran.
Ea consideră că misiunea tuturor "din generația noastră" este aceea de a face România Mare. "Este obligaţia noastră de a demonstra că preţuim valorile româneşti de veacuri şi pe cei care ni le-au lăsat moştenire. Nu trebuie să avem nici un complex, România mare, România unită este o realitate care trebuie îndeplinită", a spus primarul din Berchișești.
Ea a amintit că această comună este înfrățită cu mai multe localități din Republica Moldova, respectiv Bardar, Chircăiești, Parcova, Ruseștii Noi, Dărcăuți, Tîrsești, Țelenești, Căzănești, Telenești, Băxari și Soroca.